L'Ajuntament de Bétera aprova no prorrogar el contracte de jardineria a l'empresa Dryade i buscar una empresa que oferisca millor servei
15 de Gener de 2019

El ple extraordinari celebrat ahir a l'Ajuntament de Bétera va aprovar denunciar la pròrroga del contracte del servei de conservació de zones verdes adjudicat a l'empresa Dryade Jardineria i Medi Ambient.

És ara quan acaba el contracte signat al maig de 2009 i l'equip de govern ha decidit no prorrogar el contracte a la mateixa empresa i traure el servei a licitació pública per poder adjudicar este servei a una empresa que oferisca un millor servei, més econòmic i amb millors condicions laborals per als treballadors.

"Estem votant si l'empresa ha de seguir o no, és una decisió política i cada grup polític ha de decidir si vol que a partir de hui busquem millors condicions per al poble o si vol que es prorrogue automàticament, si no ho fem abans del dia 27 el contracte es prorrogarà automàticament. Nosaltres considerem que podem traure millors prestacions i serveis", va explicar el regidor de Contractació, Jose Rodado (Compromís).

Compromís, PSOE, ABEC, Mas Camarena-CUBE i Ciutadans van votar a favor de rescindir el contracte a l'empresa Dryade. Per la seua banda el Partit Popular i el regidor no adscrit, Pedro Gallén, van votar en contra i per tant a favor de la seua continuïtat durant dos anys més.

"És un concurs molt important, amb una tramitació complexa pel que creiem que es va a allargar i davant la convocatòria d'eleccions creiem que és millor esperar i que siga el nou equip de govern qui decidisca què és el millor per al servei de jardineria", ha defensat la regidora del PP, Elia Verdevío.

L'alcaldessa de Bétera, Cristina Alemany, va aclarir que prendre la decisió de no continuar amb la pròrroga tindrà un triple benefici per a Bétera, "econòmic, millora del servei i millora de les condicions laborals dels treballadors i les treballadores. Ho tenim clar i no volem que l'empresa continue dos anys més”.